Diari Oficial de la Generalitat Valenciana


Sumari del DOGV 9344, del 20-05-2022 (2022/4198)

RESOLUCIÓ de 10 de maig de 2022, de la Direcció General d'Obres Públiques, Transport i Mobilitat Sostenible, per la qual s'autoritza ampliar determinats àmbits de prestació de serveis de taxi amb motiu de la celebració d'esdeveniments festius a la província de València durant l'any 2022.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9344

Data del DOGV
:   20-05-2022

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2022/4198


Data del document
:   10-05-2022

Organisme emissor
:   Conselleria de Política Territorial, Obres Públiques i Mobilitat

Tipus de document
:   Resolució

Descriptors 

:   * Conselleria de Política Territorial, Obres Públiques i Mobilitat
    * taxi

RESOLUCIÓ de 10 de maig de 2022, de la Direcció General d'Obres Públiques, Transport i Mobilitat Sostenible, per la qual s'autoritza ampliar determinats àmbits de prestació de serveis de taxi amb motiu de la celebració d'esdeveniments festius a la província de València durant l'any 2022. [2022/4198]  
L'article 21 de la Llei 13/2017, de 8 de novembre, de la Generalitat, del taxi de la Comunitat Valenciana, preveu la possibilitat d'exceptuar la limitació geogràfica dels serveis de taxi quan es produïsquen situacions extraordinàries que donen lloc a un increment de la demanda superior a l'oferta existent en l'àrea on s'originen. Aquesta possibilitat està limitada a taxis residenciats en àmbits limítrofs o pròxims i aplicant la tarifa de l'àmbit de residència de l'autorització o, si fa el cas, a la tarifa interurbana.  
Estant prevista, al llarg del present any, la celebració de diversos esdeveniments festius a la província de València, generadors de demanda de serveis de transport públic de manera extraordinària, es considera escaient ampliar, de manera puntual, l'àmbit de prestació de serveis de taxi de vehicles residenciats en àmbits funcionals pròxims, amb la finalitat de garantir, en aquests casos, la cobertura de les necessitats de mobilitat que s'hi generen.  
De conformitat amb el que es disposa en la llei i vistes les al·legacions efectuades per la Federació Sindical del Taxi, l'Associació Gremial d'Autotaxis, l'Associació de Taxistes de Gandia i l'Associació Local de Taxis d'Alzira, es considera convenient incrementar puntualment l'oferta de transport públic en taxi, de manera que es genere una oferta potencial de 60 taxis en els municipis costaners de la Safor, de 40 taxis en el municipi de Cullera, així com l'ampliació de serveis a Buñol i Cheste amb motiu de la Tomatina i la celebració del Gran Premi de Moto GP, respectivament.  
En virtut de les competències delegades per la Direcció General d'Obres Públiques, Transport i Mobilitat, en Resolució de 8 de maig de 2017, resolc:  
  
Primer  
Autoritzar els titulars d'autorització VT residenciades en l'àrea de prestació conjunta de la Safor, Gandia, Tavernes de Valldigna i Oliva, la presa de servei de viatgers, durant el 2022, en els municipis i dates que es detallen a continuació:  
a) A Gandia:  
Per la festivitat de Sant Joan, des de les 20.00 hores del 23 de juny fins a les 07.00 hores del 24 de juny;   
Pel Pirata Rock Festival, els dies 14 a 18 de juliol;  
Per la Fira i Festes de Gandia, els dies 1 a 5 d'octubre.   
b) A Oliva per la celebració de Moros i Cristians, els dies 14 a 17 de juliol.  
c) A Tavernes de la Valldigna:  
Per la festivitat de Sant Joan, des de les 20.00 hores del 23 de juny fins a les 08.00 hores del 24 de juny.  
Pel Festival Iboga Summer, els dies 27 a 30 de juliol.  
Pel Mediterrània Festival, els dies 19 a 21 d'agost.  
Pel Festivern, els dies 29 de desembre de 2022 a 1 de gener de 2023.   
  
d) En qualssevol dels municipis de la comarca de la Safor:  
Els caps de setmana de juliol i agost des de les 21.00 hores del dissabte a les 07.00 hores del diumenge.  
La Nit de Nadal, des de les 21.00 hores del 24 a les 07.00 hores del 25 de desembre.  
La Nit de cap d'any, des de les 21.00 hores del 31 de desembre a les 07.00 hores de l'1 de gener.  
  
Segon  
Autoritzar, durant el 2022, als titulars d'autorització VT residenciades en els municipis de la Ribera Baixa, Alzira, Algemesí i Carcaixent, la presa de servei de viatgers en Cullera:  
Per la festivitat de Sant Joan, des de les 20.00 hores del 23 de juny fins a les 08.00 hores del 24 de juny.  
Per la celebració del Medusa Sunbeach Festival, els dies 10 al 15 d'agost.  
Els caps de setmana de juliol i agost des de les 21.00 hores del dissabte fins a les 07.00 hores del diumenge.   
  
Tercer  
Autoritzar els titulars d'autorització VT residenciades en l'àrea de prestació conjunta de València i a Alzira, la recollida de viatgers fora del seu àmbit, en les condicions que es detallen a continuació:  
A Buñol, amb motiu de la Tomatina, el dia 31 d'agost de 2022.  
A Cheste, per la celebració del Gran Premi de Moto GP, els dies 4 a 6 de novembre d'enguany.  
  
Quart  
Donat el caràcter complementari dels serveis autoritzats en la present resolució, la presa de servei fora dels seus àmbits funcionals autoritzada en virtut d'aquesta resolució queda supeditada a l'efectiva celebració dels esdeveniments assenyalats, tenint prioritat de càrrega els taxis residenciats en el municipi d'inici del servei.  
  
Contra la present resolució que no esgota la via administrativa, es podrà interposar recurs d'alçada davant de la Secretaria Autonòmica d'Obres Públiques, Transports i Mobilitat Sostenible, en el termini d'un mes, a comptar des de l'endemà de la publicació en el Diari Oficial de la Generalitat Valenciana, d'acord amb el que estableixen els articles 121 i 122 de la Llei 39/2015, d'1 d'octubre, del procediment administratiu comú de les Administracions públiques, sense perjudici que s'utilitze qualsevol altra via que s'hi considere oportuna.  
  
València, 10 de maig de 2022.- La directora general d'Obres Públiques, Transports i Mobilitat Sostenible p. d. (R 08.05.2017, DOGV 31.05.2017), la cap del Servei Territorial de Transports: María Aída González-Fleitas de la Serna.